**600.0192.24.06.15**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

24 հունիսի 2015 թվականի №192Ա
ք. Երևան

«ԳԱԶՊՐՈՄ ԱՐՄԵՆԻԱ» ՓԱԿ ԵՎ «ՀՐԱԶԴԱՆԻ ԷՆԵՐԳԵՏԻԿ ԿԱԶՄԱԿԵՐՊՈՒԹՅՈՒՆ» ԲԱՑ ԲԱԺՆԵՏԻՐԱԿԱՆ ԸՆԿԵՐՈՒԹՅՈՒՆՆԵՐԻ ՄԻՋԵՎ ԾԱԳԱԾ ՊԱՅՄԱՆԱԳՐԱՅԻՆ ՏԱՐԱՁԱՅՆՈՒԹՅՈՒՆՆԵՐԻ ԿԱՆՈՆԱԿԱՐԳՄԱՆ ՄԱՍԻՆ

Հաշվի առնելով՝

ա) «Գազպրոմ Արմենիա» փակ բաժնետիրական ընկերության 2015 թվականի ապրիլի 2-ի №01-31/1409 գրությունը, համաձայն որի՝ «Գազպրոմ Արմենիա» փակ բաժնետիրական ընկերության Կոտայքի մասնաճյուղի և «Հրազդանի էներգետիկ կազմակերպություն» բաց բաժնետիրական ընկերության (այսուհետ՝ կողմեր) միջև 2013 թվականի դեկտեմբերի 15-ին կնքված բնական գազի մատակարարման (մատակարար-բաժանորդ (կազմակերպություն)) №04108130004 պայմանագրի (այսուհետ՝ Պայմանագիր) №3 հավելվածի՝ բնական գազի մատակարարման չափաքանակների և լրացուցիչ պայմանների մասին համաձայնագրի 8.1 և 8.2 կետերով սահմանված դրույթների առնչությամբ կողմերի միջև առկա են տարաձայնություններ,

բ) կողմերի միջև առկա տարաձայնությունների առնչությամբ Հայաստանի Հանրապետության հանրային ծառայությունները կարգավորող հանձնաժողովում (այսուհետ՝ Հանձնաժողով) կազմակերպված քննարկման արդյունքները, և այն, որ հիմք ընդունելով «Վարչարարության հիմունքների և վարչական վարույթի մասին» Հայաստանի Հանրապետության օրենքի 30-րդ հոդվածի 1-ին մասի «բ» կետը՝ կողմերի միջև առկա պայմանագրային տարաձայնությունների լուծման նպատակով Հանձնաժողովը 2015 թվականի մայիսի 25-ից հարուցել է վարչական վարույթ,

գ) որ «Գազպրոմ Արմենիա» փակ բաժնետիրական ընկերությունը վարչական վարույթի շրջանակում 2015 թվականի հունիսի 5-ի №02-31/2639 գրությամբ վերստին պնդել է Պայմանագրի №3 հավելվածի 8.1 և 8.2 կետերի վերաբերյալ իր դիրքորոշումը, իսկ «Հրազդանի էներգետիկ կազմակերպություն» բաց բաժնետիրական ընկերությունը 2015 թվականի հունիսի 1-ի №224 գրությամբ ներկայացրել է նույն կետերի գործող խմբագրության պահպանման վերաբերյալ իր տեսակետն ու դրա վերաբերյալ փաստարկները,

դ) որ Պայմանագրի №3 հավելվածի 8.1 կետի համաձայն՝ կողմերն ազատվում են նշված հավելվածի 5-րդ և 6-րդ կետերով սահմանված՝ պատասխանատվությունից, եթե նույն հավելվածի 2-րդ կետով սահմանված բնական գազի չափաքանակների փոփոխությունը (շեղումները) պայմանավորված է էներգահամակարգի ռեժիմներով, իսկ 8.2 կետի համաձայն՝ բաժանորդը հաշվարկային ամսում մատակարարված բնական գազի դիմաց վճարումը կատարում է ոչ ուշ, քան մինչև հաշվարկային ամսվան հաջորդող ամսվա վերջին աշխատանքային օրը ներառյալ,

ե) որ Հանձնաժողովի 2013 թվականի դեկտեմբերի 18-ի №445Ն որոշմամբ (որն ուժի մեջ է մտել 2014 թվականի փետրվարի 28-ից) փոփոխություն է կատարվել Հանձնաժողովի 2005 թվականի հուլիսի 8-ի №95Ն որոշմամբ հաստատված՝ բնական գազի մատակարարման և օգտագործման կանոնների (այսուհետ՝ ԳՄՕԿ) 6.4 կետում, համաձայն որի՝ հաշվարկային ամսում մատակարարված գազի համար մատակարարը բաժանորդին ներկայացնում է վճարման փաստաթուղթ: Կազմակերպությունը նախորդ հաշվարկային ամսում մատակարարված գազի արժեքի համար պարտավոր է վճարումը կատարել մատակարարից վճարման փաստաթուղթն ստանալուց հետո 7 օրվա ընթացքում,

զ) որ Հանձնաժողովի 2008 թվականի հուլիսի 2-ի №347Ն որոշմամբ հաստատված` էլեկտրաէներգետիկական համակարգի օպերատորի լիցենզիա ունեցող անձի և էլեկտրաէներգետիկական համակարգի լիցենզավորված այլ անձանց միջև փոխհարաբերությունների կարգի 7-րդ կետի 2-րդ ենթակետի համաձայն՝ շուկայի մասնակիցները պարտավոր են անվերապահորեն կատարել էլեկտրաէներգետիկական համակարգի օպերատորի լիցենզիա ունեցող անձի կողմից էլեկտրաէներգետիկական համակարգի տեխնոլոգիական և տնտեսական կարգավարման գործառույթներն իրականացնելու նպատակով տրված օպերատիվ հրահանգներն ու կարգադրությունները,

է) որ Հանձնաժողովի աշխատակազմն իրականացված վարչական վարույթի արդյունքում փաստել է, որ Պայմանագրի №3 հավելվածի 8.1 կետը թեև համապատասխանում է գործող իրավակարգավորումներին, այդուհանդերձ, պարունակելով որոշ անորոշ ձևակերպումներ, կիրարկման ընթացքում առաջացնում է տարընկալումներ, իսկ նույն հավելվածի 8.2 կետը հակասում է ԳՄՕԿ-ի 6.4 կետին, ուստի ենթակա է համապատասխանեցման նշված կետի պահանջներին, և

հիմք ընդունելով «Էներգետիկայի մասին» Հայաստանի Հանրապետության օրենքի 5-րդ հոդվածի 1-ին կետի «բ» և «դ» ենթակետերը, 9-րդ հոդվածի 1-ին մասի «գ» կետը, 17-րդ հոդվածի 1-ին մասի «թ» կետը և «Վարչարարության հիմունքների և վարչական վարույթի մասին» Հայաստանի Հանրապետության օրենքի 20-րդ հոդվածի 4-րդ մասը՝ Հանձնաժողովը **որոշում է.**

1. Առաջարկել «Գազպրոմ Արմենիա» փակ և «Հրազդանի էներգետիկ կազմակերպություն» բաց բաժնետիրական ընկերություններին՝ Պայմանագրի №3 հավելվածի 8.1 կետում «էներգահամակարգի ռեժիմներով» բառերը փոխարինել «էլեկտրաէներգետիկական համակարգի օպերատորի լիցենզիա ունեցող անձի կողմից տրված օպերատիվ հրահանգներով ու կարգադրություններով» բառերով:
2. «Գազպրոմ Արմենիա» փակ և «Հրազդանի էներգետիկ կազմակերպություն» բաց բաժնետիրական ընկերություններին՝
3. սույն որոշումն ուժի մեջ մտնելու պահից մեկամսյա ժամկետում Պայմանագրի №3 հավելվածի 8.2 կետը համապատասխանեցնել ԳՄՕԿ-ի 6.4 կետի պահանջներին.
4. ընդունել ի գիտություն, որ իրավասու են սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով կամ Հայաստանի Հանրապետության վարչական դատարան:
5. Սույն որոշումն ուժի մեջ է մտնում ստորագրման պահից:

 ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ

 ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ

 ՀԱՆՁՆԱԺՈՂՈՎԻ ՆԱԽԱԳԱՀ՝ Ռ. ՆԱԶԱՐՅԱՆ

 ք. Երևան

 24 հունիսի 2015թ.

 ժամը 1600